તેમણે મનોમન નક્કી કરી લીધું કે આવું જ એક મંદિર મારે ચાંદખેડા જનતાનગરમાં બનાવવું છે. બીજા અનેક ભક્તોને લઇને તેઓ ફરીથી જાંબુઘોડા ગયા. તેમણે તેમને આ મંદિર બતાવ્યું અને જણાવ્યું કે આપણે જનતાનગરમાં આવું એક મંદિર બનાવીએ. ભક્તો તરત સંમત થઇ ગયા. હનુમાનજીની મૂર્તિ તેમણે અમદાવાદમાંથી લીધી. થોડો ફાળો ઉઘરાવ્યો અને મંદિરનું બાંધકામ ચાલુ કર્યું. હનુમાનજીની આ મૂર્તિ એટલી ભવ્ય છે કે તેમને જોતાં જ માથું શ્રદ્ધાથી નમી પડે. કહેવાય છે કે જાંબુઘોડા અભયારણ્યમાં શ્રેષ્ઠ ધનુર્ધર અર્જુને પાતાળમાં તીર મારીને પાતાળ ગંગા પ્રગટ કરી. આજે પણ ત્યાં પાણીની તંગી પડતી નથી. આ પાતાળ ગંગામાંથી અવિરત પાણી વહ્યા કરે છે. ચાંદખેડા જનતાનગરના પ્રવેશદ્વારમાં જ જય વીર ઝંડ હનુમાનજીનું મંદિર છે.